CELEX: 62014CN0589
Language: hu
Date: 2014-12-19 00:00:00
Title: C-589/14. sz. ügy: 2014. december 19-én benyújtott kereset – Európai Bizottság kontra Belga Királyság

2.3.2015   
            
            
               HU
            
            
               Az Európai Unió Hivatalos Lapja
            
            
               C 73/15
            
         
      2014. december 19-én benyújtott kereset – Európai Bizottság kontra Belga Királyság
      (C-589/14. sz. ügy)
      (2015/C 073/21)
      Az eljárás nyelve: francia
      
         Felek
      
      
         Felperes: Európai Bizottság (képviselők: J.-F. Brakeland és W. Roels meghatalmazottak)
      
         Alperes: Belga Királyság
      
         Kereseti kérelmek
      
      
                  —
               
               
                  A Bíróság állapítsa meg, hogy a Belga Királyság – mivel olyan rendelkezéseket tart hatályban, amelyek szerint
                  
                              —
                           
                           
                              a nem értékpapírban megtestesülő követelések után járó kamatok esetében az Unió valamely más tagállamában vagy az EGT valamely tagállamában illetőséggel rendelkező befektetési társaság az e kamatokat terhelő forrásadó (précompte mobilier) alanya, miközben a belgiumi illetőségű befektetési társaságok mentességet élveznek ezen adó alól, és
                           
                        
                              —
                           
                           
                              a belga eredetű, értékpapírban megtestesülő követelések után járó kamatok esetében e kamatokat forrásadóval terhelik, amennyiben az értékpapírokat letétbe helyezték vagy jóváírták az Unió valamely más tagállamában vagy az EGT valamely tagállamában illetőséggel rendelkező pénzügyi intézménynél, miközben e kamatok mentesek a forrásadó alól, amennyiben az értékpapírokat valamely belgiumi illetőségű pénzügyi intézménynél helyezték letétbe vagy írták jóvá –,
                              nem teljesítette az Európai Unió működéséről szóló szerződés 56. és 63. cikkéből, valamint az Európai Gazdasági Térségről szóló megállapodás 36. és 40. cikkéből eredő kötelezettségeit.
                           
                        
            
                  —
               
               
                  A Bíróság a Belga Királyságot kötelezze a költségek viselésére.
               
            
         Jogalapok és fontosabb érvek
      
      A Bizottság úgy véli, hogy a belga jövedelemadóról szóló 1992. évi törvénykönyv végrehajtásáról szóló királyi rendelet egyes rendelkezései a kamatokat terhelő forrásadó alóli mentességet olyan feltételekhez kötik, amelyek nem egyeztethetők össze a Szerződésben biztosított alapvető szabadságokkal, azaz az EUMSZ 56. és az EUMSZ 63. cikkel.
      Először is a nem értékpapírban megtestesülő követelések után járó kamatok esetén az Unió valamely más tagállamában vagy az EGT valamely tagállamában illetőséggel rendelkező befektetési társaság az e kamatokat terhelő forrásadó alanya, noha a belgiumi illetőségű befektetési társaságok mentességet élveznek ezen adó alól.
      Másodszor a belga eredetű, értékpapírban megtestesülő követelések után járó kamatok esetében e kamatokat forrásadóval terhelik, amennyiben az értékpapírokat letétbe helyezték vagy jóváírták az Unió valamely más tagállamában vagy az EGT valamely tagállamában illetőséggel rendelkező pénzügyi intézménynél, noha e kamatok mentesek a forrásadó alól, amennyiben az értékpapírokat valamely belgiumi illetőségű pénzügyi intézménynél helyezték letétbe vagy írták jóvá.